Nos Hugo dux Burgundie notum facimus universis presentes litteras inspecturis, quod de universis querelis quas venerabiles viri A. decanus et capitulum Eduense tam super usuagiis nemorum quam usuagiis civitatis et consuetudinum Eduensium adversus nos vel nos adversus ipsos habebamus, compromisimus in nobilem virum dominum Guillelmum de Vergeio Burgundie senescallum et Lambertum de Castellione militem et viros venerabiles A. decanum et G. cantorem Eduensem, qui juramento interposito dictas querelas debent terminare usque ad instantes octabas beati Iohannis Baptiste judicio vel pace bona fide. In cujus rei testimonium presentes litteras dictis decano et capitulo contulimus sigillo nostro roboratas. Actum anno Domini Mº CCº XXXº quarto, mense Februario.